### Beslutning

Fremsendes til Børn og Unge-udvalget til behandling i henhold til beslutning i byrådets møde den 25. marts 2020.

Opfølgning på kvaliteten på 6-18-årsområdet i Børn og Unge med særlig fokus på læringsmiljøer, fravær og faglig udvikling.

### Resumé

Dette er første version af en ny fokuseret kvalitetsopfølgning på 6-18-årsområdet. De tre temaer – læringsmiljøer, fravær og faglig udvikling – er besluttet efter inddragelse af ledere i skole, dag- og fritidstilbud efter ønske fra byrådet om en enklere rapport, der er tættere på praksis og lokale erfaringer.

Kvalitetsopfølgningen viser, at der er en sammensat gruppe af sårbare og udsatte børn og unge på kanten af fællesskaberne, som har meget fravær, og hvor de eksisterende læringsmiljøer ikke altid slår til. Men langt de fleste børn og unge klarer sig godt fagligt, trives og udvikler sig og har et stabilt fremmøde inden for gode læringsmiljøer.

Kvalitetsopfølgningen viser, at de tre temaer er tæt forbundne. Børn og unge skal være til stede, før der kan ske faglig udvikling, og læringsmiljøerne skal være motiverende og inspirere til sunde fællesskaber med plads til alle. Udvikling inden for temaerne kalder derfor på nuancerede og sammenhængende indsatser.

### Indstilling

Det indstilles:

At 1)     kvalitetsrapporten på 6-18-årsområdet godkendes af byrådet.

At 2)     byrådet tiltræder de anførte tilsynspunkter i bilag 4.

At 3)     byrådet drøfter kvaliteten på skole- og fritids- og ungdomsskoleområdet med særligt fokus på læringsmiljøer, fravær og faglig udvikling.

At 4)     skolerne og FU-områderne frem til foråret 2022 har et særligt fokus på arbejdet med at fremme motiverende, inkluderende læringsmiljøer, nedbringe fraværet og sikre faglig udvikling for alle børn og unge, samt at hver skole og FU-område udvælger en konkret problemstilling under hvert tema.

### Sagens forløb

13-03-2020 Borgmesterens Afdeling påtegning

Fremsendes til Magistraten. Borgmesterens Afdeling har ingen bemærkninger til indstillingen.

 16-03-2020 Magistraten

Fremsendes til [adresse] med bemærkning, at Magistraten i mødet den 16. marts 2020 anbefaler, at byrådet tiltræder Magistratsafdelingen for Børn og Unges indstilling af 27. februar 2020.

Der udarbejdes notat til Byrådsbehandlingen som belyser situationen i forhold til MSB's mål for udsatte børn.

 25-03-2020 [adresse]
Fremsendes til Børn og Unge-udvalget til behandling i henhold til beslutning i byrådets møde den 25. marts 2020.
 01-04-2020 Børn og Unge-udvalget

Steen Knudsen, Bitten Nissen, Simone Johansen og Jarl Steffensen kunne tiltræde indstillingen i overensstemmelse med Magistratens anbefaling.

Lea Knudsen kunne tiltræde indstillingen med bemærkning om, at der ønskes forstærket indsats for forældreinddragelse i forældretilfredshed fra specialklasse- og inklusionsforældrene.

Connie Christensen tog forbehold med henblik på drøftelse i gruppen.

Birgitte Sørensen kunne ikke tiltræde indstillingen med henvisning til, at der ikke lyttes til forældre, skolebestyrelser og organisationers høringssvar.

 15-04-2020 Aarhus Byråd

Tilbagesendes Magistratsafdelingen for Børn og Unge med bemærkning, at byrådet i sit møde den 15. april 2020 har vedtaget Magistratens indstilling i overensstemmelse med erklæring fra Børn og Unge-udvalget af 1. april 2020.

Enhedslisten de Rød-Grønnes byrådsgruppe kunne tiltræde indstillingen med bemærkning om, at der ønskes forstærket indsats for forældreinddragelse i forældretilfredshed fra specialklasse- og inklusionsforældrene.

Sonja Christensen kunne ikke tiltræde indstillingen.